ประกันพรบ.ปลอมระบาด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

สมาคมฯแจงปีนี้เจอ5แสนใบสาเหตุพิมพ์ด้วยกระดาษA4
โพสต์ทูเดย์ — ประกันวินาศภัยระส่ำ พ.ร.บ.ปลอมระบาดหนัก เจอแล้วร่วม 5 แสนกรมธรรม์
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า ขณะนี้ธุรกิจประกันภัยได้รับผลกระทบจากประกัน พ.ร.บ.ปลอมที่ระบายในตลาดอย่างหนักทำให้เกิดปัญหากับธุรกิจเป็นอย่างมาก 
ล่าสุด ได้ตรวจสอบพบสิ่งผิดปกติในเรื่องของข้อมูลจำนวนรถที่จดทะเบียน หรือชำระภาษีประจำปีกับกรมการขนส่งทางบก กับข้อมูลจำนวนกรมธรรม์ พ.ร.บ.ที่บริษัทประกันภัยทั้งหมดต้องรายงานไปยังสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เมื่อสิ้นปี 2552 พบว่ามีตัวเลขไม่ตรงกันถึง 5 แสนกรมธรรม์ 
อย่างไรก็ตาม ตัวเลขกรมธรรม์ พ.ร.บ.ที่แตกต่างกันมากขนาดนี้ อาจมาจากการที่บริษัทประกันภัยแต่ละแห่งรายงานข้อมูลล่าช้า หรือไม่ก็เกิดจากกรมธรรม์ปลอมเกิดขึ้นในระบบเป็นจำนวนมาก 
สำหรับกรณีกรมธรรม์ปลอมนั้น ขณะนี้ตรวจสอบพบมากขึ้นเรื่อยๆ เนื่องจากระยะหลังมีบริษัทประกันภัยบางแห่งไม่ได้ใช้กระดาษลายน้ำในการจัดพิมพ์กรมธรรม์เพื่อป้องกันการปลอมแปลงเนื่องจากมีต้นทุนสูง จึงทำให้กลุ่มมิจฉาชีพปลอมแปลงได้ง่าย อีกส่วนหนึ่งมาจากการประชาสัมพันธ์ให้ข้อมูลกับประชาชนเกี่ยวกับรูปแบบของกรมธรรม์ไม่ดีพอ
นายจีรพันธ์ กล่าวว่า แนวทางป้องกัน พ.ร.บ.ปลอม ต้องมีการ สร้างเอกลักษณ์ของประกัน พ.ร.บ.ให้เป็นแบบเดียวกันทั้งธุรกิจ และใช้กระดาษที่ปลอมแปลงยาก เช่น เป็นแบบโฮโลแกรมหรือมีแถบวาวแสงเหมือนธนบัตร 1,000 บาท แต่ต้นทุนของกระดาษต้องไม่สูงมาก ซึ่งทางสมาคมอยู่ระหว่างดำเนินการเรื่องนี้อยู่
นายสมพร สืบถวิลกุล กรรมการผู้จัดการ บริษัท กลางคุ้มครองผู้ประสบภัยจากรถ กล่าวว่า การปลอม พ.ร.บ.นั้นทำได้ง่ายและตรวจสอบยาก เนื่องจากภาคธุรกิจได้เสนอเรื่องไปยัง คปภ.ขอใช้กระดาษ A4 จัดพิมพ์กรมธรรม์ไม่ต้องใช้กระดาษลายน้ำ เพราะต้องการประหยัดต้นทุน ไม่ได้ใช้กระดาษลายน้ำ
นายสมพร กล่าวว่า สำหรับการปลอม พ.ร.บ.นั้น หากตัวแทนปลอมขึ้นบริษัทประกันภัยก็ต้องรับผิดชอบ ถ้าลูกค้ามีหลักฐานจ่ายเงินให้กับตัวแทนและมีเคลมเกิดขึ้น เพราะตัวแทนที่โกงถือเป็นคนของบริษัท 
หากเป็นคนนอกปลอม พ.ร.บ.บริษัทประกันภัยไม่ต้องรับผิดชอบ กรณีของบริษัท กลางคุ้มครองฯ นั้นพบว่ามีกรมธรรม์ปลอมถึง 400 ฉบับ บริษัท กลางคุ้มครองฯ ก็คุ้มครองทั้งหมด โดยกลุ่มมิจฉาชีพใช้วิธีไปขายที่ตลาดนัดเอากรมธรรม์ไปถ่ายเอกสารขาวดำให้กับชาวบ้านที่ไม่รู้และหลงซื้อไว้
นายสมพร กล่าวว่า หากทุกบริษัทหันมาใช้ระบบที่ป้องกันการปลอมแปลงเหมือนกันหมด ก็จะลดต้นทุนได้มากเพราะสั่งพร้อมกันในนามสมาคม ซึ่งถ้า พ.ร.บ.ทั้งระบบมีประมาณ 20 ล้านฉบับ กระดาษลายน้ำแผ่นละ 2.40 บาท ซึ่งถ้าสั่งพร้อมกันราคาอาจเหลือแค่แผ่นละ 1 บาทได้
นอกจากนี้ จะได้ประชาสัมพันธ์ให้ประชาชนรับรู้ในวงกว้างถึงรูปแบบกรมธรรม์ที่เป็นมาตรฐานเดียวกันทั้งหมด รวมถึงให้ซื้อจากตัวแทนที่มีใบอนุญาตถูกต้องเพราะก่อนขายตัวแทนต้องแสดงใบอนุญาตกับลูกค้าก่อนอยู่แล้วถ้าเป็นตัวแทนที่มีใบอนุญาตไม่กล้าปลอมกรมธรรม์อีกด้วย